Srajatdin Axmetov

Srajatdin Axmetov(1928-1996)- 1928-jılı Shımbay rayonında tuwılǵan. Ol 1947-jılı Qaraqalpaq mámleketlik pedinstitutınıń qaraqalpaq tili hám ádebiyatı fakultetin tamamlap, usı jerde oqıtıwshı bolıp qaladı. 
S. Axmetov 1950-54-jılları Moskva Ilimler Akademiyasınıń Shıǵıstanıw institutınıń aspiranturasınıń teoriyalıq kursınan ótti, 1954-jıldan baslap pedagogikalıq institutta oqıtıwshı, docent, fakultet dekanı, kafedra baslıǵı lawazımlarında isledi, Qaraqalpaq Mámleketlik universitetinde qaraqalpaq ádebiyatı kafedrasınıń meńgeriwshisi boldı. 
S. Axmetov 1955-jılı «Ullı Oatandarlıq urısqa shekemgi dáwirdegi qaraqalpaq poeziyası» degen temada kandidatlıq, 1966-jılı «Qaraqalpaq sovet poeziyasınıń ósiw jolları» degen temada doktorlıq dissertaciyasın jaqladı, 1968-jılı oǵan professor ilimiy ataǵı berildi. 
Ádebiyatshı-sınshınıń dáslepki maqalaları 50-jıllardıń baslarında jarıq kórdi. 
Onıń eki júzden aslam ilimiy hám sın miynetleri, izertlew jumısları járiyalanǵan. 
Sınshı hám alımnıń «Ullı Oatandarlıq urısqa shekemgi qaraqalpaqsovet poeziyası» (1959), «Qaraqalpaq poeziyası tariyxınıń ocherkleri»(1961), «Ádebiyat terminleriniń qısqasha sózligi» (1974), «Ádebiyat hám kritika» (1978), «Qaraqalpaq ádebiy kritikası hám ádebiyat iliminiń tariyxınan» (1980), «Qaraqalpaq sovet poeziyası» (1988), «Qaraqalpaq ádebiy sını» (1992), «Tapantqa talap» (1986), «Qaraqalpaqstan Respublikasınıń ádebiyatshı alımları hám sınshıları» (1993) degen kitapları basılıp shıqtı. 
Sonıń menen birge ol «Qaraqalpaq sovet ádebiyatı tariyxınıń ocherkleri» (1968) hám Moskvada basılǵan «Istoriya mnogonacionalnoy sovetskoy literaturı» (2-tom) degen kitaptıń avtorlarınıń biri. 
S. Axmetov joqarı oqıw orınlarına arnalǵan «Qaraqalpaq ádebiyatı tariyxı» (1984), «Ádebiyattanıw» (1986), «Ádebiyattı oqıtıw metodikası» (1987) kitaplarınıń avtorlarınıń biri. 

S. Axmetov 1958-jıldan Jazıwshılar awqamınıń aǵzası.

Kategoriya:Shımbay rayonında tuwılǵanlar